标题：灌顶三归五戒带佩护身咒经
经文简介
灌顶三归五戒带佩护身咒经，出自佛说大灌顶神咒经卷第一，由东晋天竺三藏帛尸梨蜜多罗译。
正文
闻如是。一时佛在舍卫国祇树给孤独园时，与千二百五十比丘，菩萨万人，天龙八部，悉来在会，咸然一  心，叉手听法。
于是异道有鹿头梵志，来到佛所，稽首作礼，胡跪合掌白佛言：“久闻瞿昙名声远振，今欲舍置异学，受三自归并五戒法。”
佛言：“善哉善哉。梵志，汝能舍置余道，归命我者，当自悔过生死之罪，其功无量，不可称计。”
梵志言：“诺，受教。即净身口意，复作是念，惟愿世尊施我法戒，终身奉行，不敢毁缺。”
佛言：“是为如来至真等正觉，三世诸佛说是戒法。”
佛言：“梵志，谛听，谛受心持念之。”又言：“梵志，尽形寿归命诸佛无上尊，尽形寿归命法离欲尊，尽形寿归命僧众中尊。”佛言：“梵志以三自归竟，是为真正弟子，不为邪恶之所干扰也。”
佛告梵志：“汝能一心受三自归已，我当为汝及十方人，敕天帝释所遣诸鬼神，以护男子女人等辈受三归者。  梵志因问佛言，何等是也，愿欲闻之，开化十方诸受归者。佛言，如是灌顶善神，今当为汝略说三十六神：
四天上遣神名弥栗头不罗婆　(汉言善光，主疾病)　　　　　　　　
四天上遣神名弥栗头婆呵娑　(汉言善明，主头痛)
四天上遣神名弥栗头婆逻波　(汉言善力，主寒热)
四天上遣神名弥栗头抗陀罗　(汉言善月，主腹满)
四天上遣神名弥栗头陀利奢　(汉言善见，主痈肿)
四天上遣神名弥栗头阿娄呵　(汉言善供，主癫狂)
四天上遣神名弥栗头伽婆帝　(汉言善舍，主愚痴)
四天上遣神名弥栗头悉坻哆　(汉言善寂，主嗔恚)
四天上遣神名弥栗头菩提萨　(汉言善觉，主淫欲)
四天上遣神名弥栗头提波罗　(汉言善天，主邪鬼)
四天上遣神名弥栗头呵娑帝　(汉言善住，主伤亡)
四天上遣神名弥栗头不若罗　(汉言善福，主冢墓)
四天上遣神名弥栗头苾阇伽　(汉言善术，主四方)
四天上遣神名弥栗头伽隶娑　(汉言善帝，主怨家)
四天上遣神名弥栗头罗阇遮　(汉言善主，主偷盗)
四天上遣神名弥栗头修乾陀　(汉言善香，主债主)
四天上遣神名弥栗头檀那波　(汉言善施，主劫贼)
四天上遣神名弥栗头支多那　(汉言善意，主疫毒)
四天上遣神名弥栗头罗婆那　(汉言善吉，主五温)
四天上遣神名弥栗头钵婆驮　(汉言善山，主蜚尸)
四天上遣神名弥栗头三摩陀　(汉言善调，主注连)
四天上遣神名弥栗头戾禘驮　(汉言善备，主注复)
四天上遣神名弥栗头波利陀　(汉言善敬，主相引)
四天上遣神名弥栗头波利那　(汉言善净，主恶党)
四天上遣神名弥栗头虔伽地　(汉言善品，主蛊毒)
四天上遣神名弥栗头毗梨驮　(汉言善结，主恐怖)
四天上遣神名弥栗头支陀那　(汉言善寿，主厄难)
四天上遣神名弥栗头伽林摩　(汉言善逝，主产乳)
四天上遣神名弥栗头阿留伽　(汉言善愿，主县官)
四天上遣神名弥栗头阇利驮　(汉言善固，主口舌)
四天上遣神名弥栗头阿伽驮　(汉言善照，主忧恼)
四天上遣神名弥栗头阿诃娑　(汉言善生，主不安)
四天上遣神名弥栗头娑和逻　(汉言善至，主百怪)
四天上遣神名弥栗头波利那　(汉言善藏，主嫉妒)
四天上遣神名弥栗头固陀那　(汉言善音，主咒诅)
四天上遣神名弥栗头韦陀罗  (汉言善妙，主厌祷)
佛语梵志：“是为三十六部神王，此诸善神凡有万亿恒河沙鬼神以为眷属，阴相番代，以护男子女人等辈受三归者。当书神王名字带在身上，行来出入无所畏也，辟除邪恶，消灭不善。”
梵志言：“诺，唯唯天中天。”
梵志又白佛言：“世尊，以赐三自归法，天帝遣善神三十六大王护助我身，已蒙世尊哀愍救度，今更顶礼请受法戒。”
佛言：“善哉，梵志。汝当净身口意，恳恻至心敬受法戒。”
佛言：“十方三世如来至真等正觉，皆由三归五戒得之。”
佛言：“梵志，尽形寿，不杀生，不教他杀，是戒能持不。若能持者有五神王随逐护汝身，不令邪神恶鬼之所得便。
“梵志尽形寿，不盗他人财宝不教他行盗，是戒能持不？若能持者，有五善神王随逐护汝身。
“梵志，尽形寿，不邪淫，是戒能持不？若能持者，有五神王随逐护汝身，众魔皆不得便。
“梵志，尽形寿，不妄言绮语，两舌斗乱，是戒能持不？若能持者，有五神王随逐护汝身。
“梵志，尽形寿，不饮谷酒甘蔗酒葡萄酒能放逸酒，如是等酒皆不得饮，是戒能持不？若能持者，有五善神王随逐护汝身。”
佛语梵志：“是为三归五戒法也，汝善持之，勿有毁犯。说已，梵志因白佛言，世尊，世尊说言若持五戒者，有二十五善神营卫护人身，在人左右，守于宫宅门户之上，使万事吉祥，惟愿世尊为我说之。佛言，梵志，我今略演，敕天帝释使四天王，遣诸善神营护汝身。如是章句善神名字，二十五王其号如是：
神名察刍毗愈他尼　（主护人身辟除邪恶）　　　　　
神名输多利输陀尼　(主护人身六情悉令完具) 
神名毗娄遮耶波　　(主护人腹内五藏平调)
神名阿陀龙摩坻　　(主护人血脉悉令通畅)
神名婆罗桓尼和婆　(主护人爪指无所毁伤)
神名坻摩阿毗婆驮　(主护人出入行来安宁)
神名阿修输婆罗陀　(主护人所啖饮食香甘)
神名婆罗摩亶雄雌　(主护人梦安觉欢悦)
神名婆罗门地鞞哆　(主护人不为蛊毒所中)
神名那摩吁多耶舍　(主护人不为雾露恶毒所害)
神名佛驮仙陀娄多　(主护人斗诤口舌不行)
神名鞞阇耶薮多婆　(主护人不为温疟恶鬼所持)
神名涅坻醯驮多耶　(主护人不为县官所得)
神名阿逻多赖都耶　(主护人舍宅四方逐凶殃)
神名波罗那佛昙　　(主护人平定舍宅八神)
神名阿提梵者珊耶　(主护人不为冢墓鬼所娆)
神名因台罗因台罗　(主护人门户辟除邪恶)
神名阿伽岚施婆多　(主护人不为外鬼神所害)
神名佛昙弥摩多哆　(主护人不为灾火所近)　　
神名多赖叉三密陀　(主护人不为偷盗所侵)
神名阿摩罗斯兜嘻　(主护人若入山林不为虎狼所害)
神名那罗门阇兜帝　(主护人不为伤亡所娆)
神名萨鞞尼干那波　(主护人除诸鸟鸣狐鸣)
神名荼鞞斗毗舍罗　(主护人除犬鼠变怪)
神名伽摩毗那阇尼佉　(主护人不为凶注所牵)
佛告梵志言：“若男子女人带佩此二十五灌顶章句善神名者，若入军阵斗诤之时，刀不伤身，箭射不入，鬼神罗刹终不娆近。若到蛊道家，亦不能害。若行来出入有小魔鬼，亦不得近。带佩此神王名者昼夜无恶梦，县官盗贼水火灾怪，怨家阴谋口舌斗乱，自然欢喜，两作和解，俱生慈心，恶意悉灭。妖魅魍魉邪忤薜荔，外道符咒厌祷之者，树木精魅百虫精魅，鸟兽精魅溪谷精魅，门中鬼神户中鬼神，井灶鬼神洿池鬼神，厕溷中鬼一切诸鬼神，皆不得留住某甲身中。若男子女人带此三归五戒善神名字者，若入山陵溪谷旷路，抄贼自然不现。师子虎狼熊罴蛇蚖，悉自缩藏，不害人也。“
佛告梵志：“昔迦罗柰大国有婆罗门子，名曰执持，富贵大姓。不奉三宝，事九十五种之道以求福祐。久久之后闻其国中，有贤善长者尽奉佛法圣僧化导，皆得富贵长寿安隐。又能度脱生老病死受法无穷，今世后世不入三恶道中。
“执持长者作是念言：‘不如舍置余道奉敬三宝。即便诣佛头面着地，为佛作礼。长跪白佛言，世尊，我本愚痴无所知识，久闻三宝不能奉事，我于今日始得信解，佛法大慈普济天下，我今欲舍置余道归命于佛，唯愿天尊哀愍我等，得受法戒为清信士。佛言：汝善思量之也。然人能止恶为善者，何忧不得安隐富贵，寿命延长解脱众难者乎？执持白佛言，今我以所事非真故归命于佛耳，唯愿哀愍我故去浊秽之行，受佛清净决言。’
“佛语执持：‘汝审能尔者可礼敬三宝？’
“执持长者即便胡跪合掌礼佛，于是与授三归已，已归三宝竟当有三十六善神王随逐护汝身。
“佛告执持言：‘善男子，汝能远恶，求善知识，世之希有，我当更授汝五戒之法。佛言，第一不杀，第二不盗，第三不邪淫，第四不两舌、恶口、妄言、绮语，第五不饮酒。’长者执持已受三归及五戒竟。佛语长者：‘汝能持是归戒，游行之处可无所畏。戒神二十五归神有三十六，常随护汝，外诸恶鬼无敢当者。’
“长者从受归佛戒竟，佛为说法，欢喜信解，礼佛而去。于是以后长者执持到他国中，见人杀生盗人财物，见好色女贪爱恋之，见人好恶便论说之，见人饮酒便欲追之，心意如是，无一时定，便自念言，悔从佛受三归五戒重誓之法。作如是念，我当还佛三归五戒之法。即诣佛所而白佛言：‘前受三归五戒法，多所禁制，不得复从本意所作，今自思惟欲罢，不能事佛可尔以不。何以故？佛法尊重，非凡类所事，当可还法戒不乎？’
“佛默然不应。言犹未绝，口中便有自然鬼神，持铁椎拍长者头者，复有鬼神解脱其衣裳者，复有鬼神以铁钩就其口中曳取其舌者，复有淫女鬼神以刀探割其阴者，又有鬼神烊铜灌其口中者。前后左右有诸鬼神，竞来分裂取其血肉而啖食之。长者执持恐怖战掉，无所归投面如土色。又有自然之火焚烧其身，求生不得求死不得，诸鬼神辈急持长者不令得动。
“佛见如是哀愍念之。因问长者：‘汝今当复云何？’长者口噤不能复言，但得举手自抟而已，从佛求哀，悔恶归善。佛便以威神救度长者。诸鬼神王见佛世尊以威神力救度长者，各各住立一面。
“长者于是小得苏息，便起叩头，前白佛言：‘我身中有是五贼，牵我入三恶道中，坐欲作罪违负所受，愿佛哀我受我忏悔。’
“佛言：‘汝自心口所为当咎，阿谁？’
“长者白佛：‘我从今日改往修来，奉受三归及五戒法，持月六斋年三长斋，烧香散华，悬杂幡盖供事三宝，从今以去不敢复犯破归戒法。’
“佛言：‘如汝今所言者，是为大善，汝今眼所见身所更自作自得，非天授与。’
“佛语长者：‘汝今受是三归五戒，莫复如前受归戒法也，破是归戒名为再犯。若三犯者为五官所得便，辅王小臣都录监司五官使者之所得便，收神录命皆依本罪。是故我说是言，令清信士女劝受归戒，归有三十六鬼神之王随逐护助，戒有二十五神，营护左右门户之上，辟除凶恶。六天之上天帝所遣归戒之神，凡有亿亿恒沙之数诸鬼神王番代拥护，不令衰耗，诸天欢喜，皆言善哉，当共护之。如是持戒若完具者，十方现在无量诸佛菩萨罗汉皆共称叹，是清信士女临命终时，佛皆分身而往迎之，不使持戒男子女人堕恶道中。若戒羸者当益作福德，布施持戒忍辱精进，一心智慧，然灯烧香散杂色华，悬缯幡盖，歌咏赞叹，恭敬礼拜，益持斋戒亦得过度。若不能如上修行如是功德，复持戒不完，向诸邪道求觅福祐。三归五戒亿亿恒沙诸鬼神王各去离之，恶鬼数来娆近之也。因哀致病，耗乱其家，起诸病痛，遂致丧亡，财物不聚，所向不偶，死复还堕地狱之中。虽戒具足不持六斋，犹华树无果，妇人不产，种谷不滋，治生无利，折耗失本，更无衣帻，不持斋戒无利如是。’
“佛言长者：‘人犯所受破是归戒，凡为天上二百七十神王之所得便，更非外魔所得便也。此诸鬼神视人善恶，若持禁戒不毁犯者，开人心意，示人善恶；人若不善便为作害，疏记善恶奏上天王。天王执持随罪轻重，尽其寿命如法苦治，不令有怨，使破戒者甘心受之。’”
佛告梵志：“长者执持舍彼异道，于我法中受持归戒，心不安定而复破犯，遂为鬼神之所得便，受诸苦痛。今自悔责求哀忏谢，改更修善作诸福德，灭诸恶海今皆得道，合家大小宗族之中，见长者执持罪福报应，悉从我受三归五戒，坚持不犯，皆得法眼净。我今于此会中，广说长者宿命因缘，明验罪福，亦于后世广宣流布，使得闻知。”
佛语梵志：“若有清信士清信女，若为邪神恶鬼所得便者，若横为县官所罗，盗贼剥夺，遇大疾病厄难之日，当洗浴身体。男子着单衣白袷，女当素衣，澡漱口齿，七日七夜长斋菜食，敷好高座，悬缯幡盖，香汁洒地，烧栴檀香。一日七转赞咏此灌顶大章句。经如是妙典至真秘藏，消灭一切无量灾变。”
梵志白佛言：“天中天已能为我故，及十方众生说三归五戒鬼神名竟。若男子女人欲受归戒者，当云何授与？”
佛言：“若人欲受，先礼十方佛，长跪叉手作如是言，我弟子某甲尽形寿受三归五戒，诸佛菩萨真人圣众哀念我等。”
梵志又问：“受归戒法有差别不？”
佛言：“无差别也。若人受者，先当列三归五戒之法，然后以神王名字着归戒下，以好素帛书持此神王名字，带持而行，当烧香礼敬十方佛，当取月八日七日持斋。若欲行来常着身上，若着顶上，若着胸前，若恶魔相逢无不除却。若男子女人着此三归五戒善神王名字之时，若入神祠，是诸邪神悉皆惊起，为其人作礼。何以故。此人带持诸佛所说三归五戒神名字故。佛语梵志，此归戒鬼神名字至尊至重，诸佛护念，汝好宣行之。”
佛说如是，阿难从坐而起，前白佛言：“演说此法当何名之？”
佛告阿难：“是经名为灌顶章句归戒带佩经。”
佛说是经竟，四众人民，天龙八部，一切鬼神，皆大欢喜，作礼奉行。
佛说大灌顶神咒经卷第一